**NÁRODNÁ RADA SLOVENSKEJ REPUBLIKY**

V. volebné obdobie

### ......

## NÁVRH

**Zákon**

z .................... 2010

**ktorým sa mení a dopĺňa zákon č. 493/2009 Z.z. o niektorých opatreniach týkajúcich sa strategických spoločností a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 493/2009 Z.z. o niektorých opatreniach týkajúcich sa strategických spoločností a o zmene a doplnení niektorých zákonov sa mení a dopĺňa takto:

1. Čl. I znie:

§ 1

Tento zákon upravuje niektoré opatrenia týkajúce sa strategicky významných obchodných spoločností (ďalej len "strategická spoločnosť") ako opatrení na zmiernenie krízovej ekonomickej situácie strategickej spoločnosti a vplyvov globálnej hospodárskej krízy.

§ 2

Na účely tohto zákona sa strategickou spoločnosťou rozumie obchodná spoločnosť, o ktorej strategickom význame rozhodne vláda Slovenskej republiky (ďalej len „vláda“) a na majetok ktorej bol vyhlásený konkurz a je dôležitá na ochranu zdravia, pre bezpečnosť štátu a riadny chod hospodárstva a

1. má viac ako 500 zamestnancov,
2. významným spôsobom dodáva energiu, plyn, teplo, produkty rafinérskeho priemyslu pre obyvateľstvo, pre ostatný priemysel a celoštátnu dopravu, alebo
3. prevádzkuje vodné dielo, čistiareň odpadových vôd, verejnú kanalizáciu alebo verejný vodovod.

§ 3

(1) Návrh na rozhodnutie podľa § 2 podáva vláde minister hospodárstva Slovenskej republiky alebo minister financií Slovenskej republiky.

(2) Rozhodnutie vlády o strategickom význame obchodnej spoločnosti sa uverejní v Zbierke zákonov Slovenskej republiky.[[1]](#footnote-2))

(3) Vláda rozhodnutie podľa § 2 zašle bezodkladne správcovi konkurznej podstaty a každému príslušnému štátnemu orgánu, ktorý rozhoduje o právach vlastníkov v strategickej spoločnosti.

§ 4

(1) Pred uskutočnením predaja majetku strategickej spoločnosti je správca konkurznej podstaty strategickej spoločnosti povinný písomne ponúknuť predaj majetku strategickej spoločnosti Slovenskej republike zastúpenej Fondom národného majetku Slovenskej republiky za cenu určenú na základe ponukového konania. Ak nie je možné určiť cenu na základe ponukového konania, určí ju znalec.

(2) Ak Slovenská republika ponuku podľa odseku 1 prijme, je správca konkurznej podstaty strategickej spoločnosti povinný do 60 dní odo dňa prijatia ponuky, ak nie je dohodnuté inak, uzavrieť s právnickou osobou určenou vládou kúpnu zmluvu; ak Slovenská republika ponuku neprijme do 120 dní od doručenia ponuky, prednostné právo jej zaniká.

(3) Ak sa Slovenská republika stane vlastníkom strategickej spoločnosti na základe opatrení podľa tohto zákona a pominú dôvody týchto opatrení, Slovenská republika môže ponúknuť strategickú spoločnosť na predaj novému vlastníkovi na základe obchodnej verejnej súťaže.[[2]](#footnote-3))

§ 5

Správca konkurznej podstaty strategickej spoločnosti je povinný okrem povinností ustanovených v osobitnom predpise[[3]](#footnote-4)) zabezpečiť

1. prevádzku strategickej spoločnosti,
2. aby nedošlo k neodôvodnenému hromadnému prepúšťaniu zamestnancov.[[4]](#footnote-5))

§ 6

Vláda môže rozhodnúť o strategickom význame spoločnosti, ktorá je v konkurze len do zasadnutia prvej schôdze veriteľov tejto spoločnosti.[[5]](#footnote-6))

§ 7

Ustanovenia tohto článku sa vzťahujú aj na obchodné spoločnosti, o ktorých strategickom význame rozhodla vláda Slovenskej republiky a toto rozhodnutie nebolo vládou Slovenskej republiky zrušené.

1. Čl. IV znie:

„Tento zákon nadobúda účinnosť dňom vyhlásenia a čl. I stráca účinnosť 31. decembra 2012.“

Čl. II.

Tento zákon nadobúda účinnosť dňom vyhlásenia.

1. ) § 1 ods. 2 zákona č. 1/1993 Zb. o Zbierke zákonov Slovenskej republiky. [↑](#footnote-ref-2)
2. ) § 281 a nasl. Obchodného zákonníka. [↑](#footnote-ref-3)
3. ) Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. [↑](#footnote-ref-4)
4. ) § 56 zákona č. 7/2005 Z. z. [↑](#footnote-ref-5)
5. ) § 33 zákona č. 7/2005 Z. z. [↑](#footnote-ref-6)